Document ID: 31985R1543

Title and Content:
***** ΚΑΝΟΝΙΣΜΟΣ (ΕΟΚ) αριθ. 1543/85 ΤΟΥ ΣΥΜΒΟΥΛΙΟΥ της 4ης Ιουνίου 1985 για την επιβολή οριστικού δασμού αντιντάμπινγκ στις εισαγωγές ορισμένων καθρεφτών από γυαλί, καταγωγής Νότιας Αφρικής ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 12, την πρόταση που υπέβαλε η Επιτροπή, κατόπιν διαβουλεύσεων στα πλαίσια της συμβουλευτικής επιτροπής που προβλέπεται στον εν λόγω κανονισμό, Εκτιμώντας τα ακόλουθα: Α. Προσωρινά μέτρα Η Επιτροπή, με τον κανονισμό (ΕΟΚ) αριθ. 328/85 (2), επέβαλε προσωρινό δασμό αντιντάμπινγκ στις εισαγωγές ορισμένων καθρεφτών από γυαλί καταγωγής Νότιας Αφρικής. Β. Επακόλουθη διαδικασία Ύστερα από την επιβολή του προσωρινού δασμού αντιντάμπινγκ, ο ενδιαφερόμενος εξαγωγέας ζήτησε να γίνει δεκτός σε ακρόαση από την Επιτροπή, όπως και συνέβη. Αυτός ο εξαγωγέας ζήτησε επίσης να ενημερωθεί για ορισμένα γεγονότα και τα κυριότερα επιχειρήματα βάσει των οποίων η Επιτροπή είχε την πρόθεση να συστήσει τη λήψη οριστικών μέτρων, και το αίτημα αυτό έγινε δεκτό. Γ. Ντάμπινγκ Μετά την επιβολή του προσωρινού δασμού δεν παραλήφθηκε κανένα νέο αποδεικτικό στοιχείο για την ύπαρξη ντάμπινγκ και η Επιτροπή, για το λόγο αυτό, θεωρεί ως οριστικά τα συμπεράσματά της όπως αναφέρονται στον κανονισμό (ΕΟΚ) αριθ. 328/85. Δ. Ζημία Δεν υποβλήθηκαν νέα αποδεικτικά στοιχεία σχετικά με τη ζημία που έχει υποστεί η κοινοτική παραγωγή. Για το λόγο αυτό, η Επιτροπή επιβεβαίωσε τα συμπεράσματά της σχετικά με τη ζημία, τα οποία περιέχονται στον κανονισμό (ΕΟΚ) αριθ. 328/85. Συνεπώς, κατά την άποψη της Επιτροπής, όπως τελικά διαπιστώνεται από τα γεγονότα, η ζημία που προκλήθηκε από τις εισαγωγές ορισμένων καθρεφτών από γυαλί, καταγωγής Νότιας Αφρικής, που αποτελούν αντικείμενο ντάμπινγκ, εξεταζόμενη ανεξάρτητα από τη ζημία που προκάλεσαν άλλοι παράγοντες, πρέπει να θεωρηθεί σημαντική. Ε. Το συμφέρον της Κοινότητας Δεν υποβλήθηκε καμία πληροφορία σχετικά με το συμφέρον της Κοινότητας ύστερα από την επιβολή του προσωρινού δασμού και, για το λόγο αυτό, τα συμπεράσματα της Επιτροπής σχετικά με το συμφέρον της Κοινότητας, που περιλαμβάνονται στον κανονισμό (ΕΟΚ) αριθ. 328/85, παραμένουν αμετάβλητα. Κάτω από αυτές τις συνθήκες, η προστασία του συμφέροντος της Κοινότητας απαιτεί την επιβολή οριστικού δασμού αντιντάμπινγκ στις εισαγωγές ορισμένων καθρεφτών από γυαλί, καταγωγής Νότιας Αφρικής. ΣΤ. Οριστικός δασμός Με βάση τα ανωτέρω, το ποσό του οριστικού δασμού αντιντάμπινγκ πρέπει να είναι ίσο με το ποσό του προσωρινού δασμού αντιντάμπινγκ. Ζ. Είσπραξη του προσωρινού δασμού Τα ποσά που έχουν δοθεί ως εγγύηση με τη μορφή προσωρινού δασμού αντιντάμπινγκ θα πρέπει να εισπραχθούν μέχρι το ποσό του επιβαλλόμενου οριστικού δασμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται οριστικός δασμός αντιντάμπινγκ στις εισαγωγές καθρεφτών από γυαλί χωρίς πλαίσιο, που υπάγονται στην κλάση ex 70.09 του Κοινού Δασμολογίου, που αντιστοιχεί στον κώδικα ΝΙΜΕΧΕ 70.09-41, καταγωγής Νότιας Αφρικής. 2. Το ποσό του δασμού είναι ίσο προς το 17,5 % της καθαρής τιμής «ελεύθερο στα σύνορα της Κοινότητας», πριν από την επιβολή του δασμού. 3. Εφαρμόζονται οι διατάξεις που ισχύουν για τους δασμούς. Άρθρο 2 Τα ποσά που έχουν καταβληθεί ως εγγύηση με τη μορφή προσωρινού δασμού αντιντάμπινγκ, σύμφωνα με τον κανονισμό (ΕΟΚ) αριθ. 328/85, εισπράττονται οριστικά. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 4 Ιουνίου 1985.

Classification Labels:
1017
1015
703
36

Label Descriptions:
{"1017": "Αθέμιτος ανταγωνισμός", "1015": "Προστασία των συναλλαγών", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
5424
3581

EuroVoc IDs (Expanded): 539
5424
3581

Dataset Source: meu

Split: train